《买陂塘 自题《双溪词》》
清代·陈步墀

黯冥濛、满楼风雨。问谁来吊今古。故家燕子知何在，又值落花春暮。

心漫苦。正如梦如烟，缭乱衷情絮。填词觅句。借几个金铃，数声玉笛，哀断江头路。

天涯远，孰是骚坛盟主。萧刘应算同侣。当年香粉依然好，吟到白头宫女。

閒坐处。定怨绿啼红，会说玄宗去。人间莫住。便一卷泠泠，还须自爱，野鹤孤云趣。